text: Flere unge fik brandsår efter diskoteksbrand
  22 marts 2015 kl. 09.53
  En eksplosionsagtig brand på diskotek Mad Americans i Horsens har sendt flere unge på hospital og skadestue.
  
  Ifølge Sydøstjyllands Politi måtte en gæst sendes til Rigshospitalets brandsårsafdeling, mens to andre har været på skadestue på Århus Universitetshospital.
  -Ulykken skete under en privat fest på det tidligere Crazy Daisy, som nu hedder Mad Americans, i Rædersgade. Omkring kl. 20.20 får vi anmeldelsen, fortæller vagtchef Stig Simonsen fra Sydøstjyllands Politi.
  Flere gæster har været samlet omkring baren. Først hælder den ene gæst husholdssprit ud og sætter ild til det uden, at der sker noget. Men efterfølgende kommer der en bartender og spæder mere sprit til og det resulterer i en eksplosionsagtig brand, fortæller vagtchef Stig Simonsen i dag til TV SYD.
  Husholdningsspritten bliver antændt for at skabe effektfulde flammer.
  Flammerne sætter ild til bartenderens tøj og af fire af gæsternes tøj.
  -Der er ikke tale om voldsomme forbrændinger, men de unge mænd er trods alt overført til Rigshospitalet og Århus Universitetshospital, siger vagtchefen.
  Se og hør Stig Simonsen fra Sydøstjyllands Politi fortælle om sagen
  Varighed 0:48
  